Moordbeskuldigde Rob Packham in getuiebankRob Packham in die hooggeregshof in Kaapstad, waar hy tereg staan vir die moord op sy vrou Gill. (Foto: Courtney Africa/ANA) ŉ Bedaarde Rob Packham het vanoggend in die hooggeregshof in Kaapstad uitdruklik ontken dat hy enigsins betrokke was by die moord op sy vrou, Gill Packham. Packham word beskuldig van moord, sowel as dwarsboming van die gereg vir sy beweerde moord op Gill in Februarie verlede jaar. Hy pleit onskuldig. Gill het op 22 Februarie, die dag waarop sy as vermis aangegee is, nie soos gewoonlik omstreeks 07:30 by die werk aangekom nie. Haar liggaam is later in die kattebak van ŉ uitgebrande BMW naby die Dieprivier-stasie gekry. Die staat voer aan Rob het haar met ŉ stomp voorwerp oor die kop geslaan en toe die BMW met haar liggaam daarin aan die brand gesteek, in ŉ poging om die gereg te dwarsboom deur bewyse te vernietig. Bloedspatsels is in die motorhuis en badkamer van die Packham-woning gekry. DNS-ontledings daarvan het gewys dit was Gill se bloed in die badkamer, sowel as aan die deurhandvatsel in die binnekant van Rob se motor. Rob Packham se bloed is onder die wasbak in die badkamer en op ŉ handdoek of badmatjie gekry. Rob Packham het getuig op die Sondag voordat sy verdwyn het, het Gill sakke na die vullisstortingsterrein geneem, nadat sy hom ŉ hele ruk lank gevra het om dit te doen. Gill het sy motor gebruik en volgens Rob het sy haar hand gesny toe sy die sakke opgetel het. “Ek kan net voorstel dat dit daarvan was,” het Rob Packham getuig. Gill se bloed is ook op ŉ sak kompos gevind. Rob Packham het getuig dat ŉ doring Gill moontlik gesteek het. Sy was volgens hom ŉ ywerige tuinier. Rob Packham het sy bloed in die badkamer verduidelik deur te sê hy het hom moontlik raakgeskeer. “Ek het ŉ klein moesie of vergroeisel op die nek wat gewoonlik raakgeskeer word. Dit gebeur verskeie kere per maand, tot só ŉ mate dat Gill vir my ŉ elektriese skeermes wou kry,” het Rob Packham getuig. Toe adv. Craig Webster, wat Rob Packham verteenwoordig, hom gevra het of hy op enige manier betrokke was by sy vrou se dood, het hy uitdruklik geantwoord: “Ek was nie, beslis nie.” Die egpaar het huweliksprobleme gehad en berading ontvang, nadat Rob Packham oor sy ontrouheid gebieg het. Die nag voor Gill se verdwyning het hulle ŉ beradingsessie gehad, teruggekeer huis toe en die res van die aand daar gebly, het Rob Packham aan die hof gesê. Tydens kruisondervraging het Susan Galloway, ŉ senior staatsaanklaer, gesê getuie X (Rob Packham se gewese minnares wat nie geïdentifiseer mag word nie) het getuig dat Packham aan haar gesê het dat hy sy lewe liefhet, maar nie sy vrou nie. Packham het toegegee dat hy dit vroeg in 2016 gesê het. Hy het ook bevestig dat dit ongewoon was vir sy vrou om net te verdwyn of sommer ŉ dag verlof te neem en dat sy nie vyande gehad het nie. Hierop het Galloway gevra of “haar dood die gevolg moet wees van ŉ toevallige kaping of aanval”. Packham het gesê dit is sy aanname. “Ek skat so, ja,” het hy geantwoord. Galloway het gesê die huisalarm was geaktiveer, die honde was buite en daar was geen teken van ŉ rooftog nie, maar Rob Packham het gesê: “Sy kon in die motorhuis aangeval gewees het. Ek weet nie. Ek het haar nie gevolg nadat sy weg is nie.” Op die eerste dag van die verhoor wat verlede maand begin het, het Packham se jongste dogter, Nicola, getuig oor haar ouers se troebel huwelik. Sy het aan die hof gesê sy het van haar pa se buite-egtelike verhoudings geweet lank voordat haar ma in Oktober 2017 daarvan uitgevind het. Nicola Packham het getuig dat haar ouers toegewyd was om aan hulle huwelik te werk, een keer ŉ week berading ontvang het en beplan het om hulle troubeloftes te hernieu. Die dag voordat Gill Packham verdwyn het, het haar pa in die beradingsessie gesê dat hy steeds gevoelens vir sy minnares het. Vantevore het hy dit ontken, maar in dié sessie het hy met die waarheid vorendag gekom en “my ma was baie ontsteld daaroor”, het Nicola Packham getuig.